ΓΡΑΠΤΗ ΕΡΩΤΗΣΗ E-4215/97 υποβολή: Francesco Baldarelli (PSE) προς την Επιτροπή (21 Iανουαρίου 1998)

Θέμα: Τήρηση του δικαίου των καταναλωτών και των κανόνων ελεύθερου ανταγωνισμού στην Ιταλία

Εδώ και δεκαεπτά χρόνια ένας ιταλός πολίτης, ο Gaetano Di Bari, έχει εμπλακεί σε δικαστικές διαδικασίες που τον φέρνουν αντιμέτωπο με το ιταλικό σκέλος μεγάλης διεθνούς επιχείρησης παραγωγής μηχανών γραφείου. Ο κ. Di Bari ήταν αντιπρόσωπος για την πώληση των μηχανών που παρήγε η εν λόγω επιχείρηση, σε μια περιοχή της κεντρικής Ιταλίας.

Αφορμή της πολύχρονης αυτής έριδας αποτέλεσαν προβλήματα συνδεόμενα με την μη διανομή μεγάλων ποσοτήτων ανταλλακτικών που θα έπρεπε να έχουν διανεμηθεί δωρεάν στους αγοραστές σε αντικατάσταση ελαττωματικών μερών. Η μη διανομή των ανταλλακτικών νόθευσε προπαντός τις συνθήκες του ελεύθερου ανταγωνισμού στην αγορά και προξένησε αναμφισβήτητες ζημιές στους μεταπράττες και στους καταναλωτές που επί σειρά ετών πλήρωσαν εκατοντάδες χιλιάδες τεχνικές παρεμβάσεις, για προβλήματα που στην πραγματικότητα είχαν επιλυθεί από τη μητρική επιχείρηση. Ο κ. Di Bari έκρινε σκόπιμο να καταγγείλει το γεγονός. Η δικαστική οδύσσεια που ακολούθησε και που δεν έχει ακόμη λήξει, προξένησε προφανείς υλικές, οικονομικές και ηθικές ζημίες στον κ. Di Bari με επακόλουθα προσωπικά και επαγγελματικά προβλήματα. Μεταξύ άλλων, μετά την ανάκληση από την επιχείρηση της άδειας αντιπροσωπείας την οποία κατείχε, ο κ. Di Bari αναγκάστηκε να παύσει την επιχειρηματική του δραστηριότητα και υπέστη τεράστιες οικονομικές ζημίες.

Δεν θεωρεί η Επιτροπή ότι η εν λόγω διεθνής επιχείρηση, παραλείποντας να ενημερώσει τους αντιπροσώπους και τους καταναλωτές για τα ελαττώματα ορισμένων μερών των μηχανών γραφείου και μη λαμβάνοντας μέτρα για τη δωρεά αντικατάστασή τους, δημιούργησε τις συνθήκες για την πρόκληση αντικειμενικής ζημίας σε καταναλωτές και αντιπροσώπους;

Δεν θεωρεί η Ευρωπαϊκή Επιτροπή ότι η συμπεριφορά της εταιρείας απάδει από τους κανόνες της ορθής και έγκαιρης ενημέρωσης των καταναλωτών και παραβιάζει κατάφωρα τα δικαιώματά τους;

Με ποιον τρόπο προτίθεται η Επιτροπή να εξασφαλίσει ότι στην περίπτωση αυτή καθώς και σε άλλες, παρούσες ή μελλοντικές, θα τηρούνται οπωσδήποτε οι κοινοτικές οδηγίες περί ελεύθερου ανταγωνισμού;

Δεν θεωρεί η Ευρωπαϊκή Επιτροπή ότι εις βάρος του κ. Di Bari διαμορφώθηκε μια εξ αντικειμένου ζημιογόνος κατάσταση, με προφανείς οικονομικές και ηθικές ζημίες;

Απάντηση του κ. Van Miert εξ ονόματος της Επιτροπής (18 Φεβρουαρίου 1998)

Προκειμένου να λάβει θέση η Επιτροπή σε θέματα που άπτονται της εφαρμογής των κοινοτικών κανόνων ανταγωνισμού, προηγείται εξέταση σε βάθος της εκάστοτε υπόθεσης μέσα στο νομικό και οικονομικό πλαίσιο που την περιβάλλει.

Λαμβάνοντας υπόψη τα στοιχεία που αναφέρει το αξιότιμο μέλος θα πρέπει κατ' αρχήν να εξετασθεί το ερώτημα κατά πόσο η παρούσα υπόθεση θα ώφειλε να αντιμετωπισθεί με βάση το ιταλικό ιδιωτικό δίκαιο. Η διοικητική διαδικασία την οποία ενδεχομένως να μπορούσε να κινήσει η Επιτροπή δεν θα κατέληγε σε καταδίκη και την απόδοση αποζημιώσεων και τόκων. Στο πλαίσιο αυτό η Επιτροπή επισημαίνει ότι έχει ήδη γίνει προσφυγή στα ιταλικά δικαστήρια και ότι διάφορες διαδικασίες ενώπιον δικαιοδοτικών οργάνων εξακολουθούν να εκκρεμμούν.

Ως εκ τούτου η παρέμβαση της Επιτροπής δεν θα ήταν επίκαιρη ούτε κατάλληλη για τους σκοπούς του προσώπου στο οποίο αναφέρεται το αξιότιμο μέλος.